b'\n_START_ARTICLE_\nVariaattori\n_START_PARAGRAPH_\nVariaattori on automaattinen voimansiirtoj\xc3\xa4rjestelm\xc3\xa4, jonka v\xc3\xa4lityssuhde muuttuu moottorin kierrosten sek\xc3\xa4 kuormituksen mukaan. T\xc3\xa4m\xc3\xa4n avulla k\xc3\xa4yt\xc3\xb6ss\xc3\xa4 on aina parhain v\xc3\xa4litys ja moottori pyrkii toimimaan taloudellisimmalla noin 2\xc2\xa0000\xe2\x80\x933\xc2\xa0000 rpm:n alueella. Hihnavariaattorin toiminta perustuu kartiomaisiin hihnapy\xc3\xb6riin sek\xc3\xa4 edess\xc3\xa4 ett\xc3\xa4 takana, sek\xc3\xa4 niit\xc3\xa4 yhdist\xc3\xa4v\xc3\xa4\xc3\xa4n voimansiirtohihnaan. Hihnan asentoa kartioilla s\xc3\xa4\xc3\xa4telee yksinkertainen keskipakoisvoimaan perustuva puristusmekanismi joka siten pyrkii muuttamaan v\xc3\xa4lityst\xc3\xa4 moottorille edullisimmaksi. _NEWLINE_Variaattoreita k\xc3\xa4ytet\xc3\xa4\xc3\xa4n yleisesti moottorikelkoissa, m\xc3\xb6nkij\xc3\xb6iss\xc3\xa4, skoottereissa, leikkuupuimureissa ja mopoautoissa. _NEWLINE_DAF ja Volvo ovat valmistaneet variaattori-voimansiirrolla (Variomatic) toimivia henkil\xc3\xb6autoja, esimerkiksi Volvo 343 sek\xc3\xa4 DAF 66, my\xc3\xb6s Nissan on valmistanut Primeraa Transmatic-nimisell\xc3\xa4 variaattorilla._NEWLINE_Nyky\xc3\xa4\xc3\xa4n portaaton vaihteisto on elektronisesti ohjattu (CVT) ja toimii samojen periaatteiden mukaan kuin DAF:n alun perin suunnittelema variaattori. Kuminen vetohihna on saanut v\xc3\xa4isty\xc3\xa4 ter\xc3\xa4slamelleista valmistetun hihnan tielt\xc3\xa4. CVT-vaihteistoja k\xc3\xa4ytet\xc3\xa4\xc3\xa4n muun muassa Audeissa, Hondassa, Toyotassa (erityisesti hybrideiss\xc3\xa4), Subaruissa, Mitsubisheiss\xc3\xa4 sek\xc3\xa4 uusissa Mineiss\xc3\xa4.'